Detroit svladao Philadelphiju
Za razliku od Billupsa i Hamiltona, Iverson nije bio u svojem elementu
U NBA, bez iznenađenja u sinoćnjim utakmicama: aktuelni prvak Detroit Pistons pobijedio je Philadelphia 76-erse sa 99 prema 84. Detroit je tako poveo s 2-0 u prvom krugu doigravanja. Pobjedi su najviše doprinijeli Chauncey Billups i Richard Hamilton, koji su zajedno dali 43 poena. Na strani gubitnika, Allen Iverson je sa samo 19 koševa i 10 skokova odrazio loš šut cijele ekipe, koji nije prešao 37 posto. Sljedeća utakmica igra se u Philadelphiji. Jedan od glavnih pretendenata na naslov, Miami Heat, sa 104 prema 87 pobijedio gostujuće New Jersey Netse i sada vodi s 2-0. Heat nije ni u jednom trenutku ispustio vodstvo iz ruku, u velikoj mjeri zahvaljujući razigranom Alonzu Mourningu, koj je dao 21 koš i imao 10 skokova. Šesterostruki prvak Europe, AC Milano velik korak je bliže još jednom finalu lige europskih prvaka nakon što je s 2-0 pobijedio PSV Einhoven u prvoj polufinalnoj utakmici. Vrijedi spomenuti da je u redovima Milana po prvi puta u polufinalu ovog europskog nogometnog turnira zaigrao i jedan Amerikanac: DaMarcus Beasley tako je ušao u povijest američkog nogometa. Danas, u drugom polufinalnom susretu, Chelsea igra protiv Liverpoola. U tenisu - uspjeh Marija Ančića koji je u Minhenu ušao u drugo kolo pobjedom nad Joseom Acasusom. Svi ostali nositelji isto su se plasirali u drugo kolo turnira BMW, s izuzetkom Rainera Schuettlera, kojemu je to ove sezone već šesti puta da ispada u prvom kolu. Grand Slam turnir u Wimbledonu ove godine ima za gotovo 4 posto veći nagradni fond nego lani. Ionako bogati turnir, ove će godine podijeliti skoro 20 milijuna dolara. Glavni razlog povećanja nagrada je porast funte u odnosu na dolar. Glavna muška nagrada i dalje je veća od ženske, za 50 tisuća dolara, te će iznositi milijun i 190 tisuća dolara. Dok Wimbledon i pariški Roland Garros više plaćaju tenisačima, Australian Open i US Open daju jednake nagrade pobjednicima muške, odnosno ženske konkurencije.